নকছাৰিৰ পুৰণি নাম তৰাতলী ।তৰাতলীৰ পৰা নামটো পৰিৱৰ্তন ঘটি নকছাৰি হোৱাৰ অন্তৰালত দুটিমান ঐতিহাসিক প্ৰবাদ পোৱা যায় । প্ৰচলিত প্ৰবাদ মতে আহোম স্বৰ্গদেৱ গদাধৰ সিংহৰ ৰাজত্ব কালত দিখৌ নৈৰ কাষৰ পৰা কেইঘৰ মান কছাৰী লোক আনি তৰাতলীৰ টীয়ক নৈৰ পাৰত বহুৱাইছিল । এই কছাৰী লোকসকলক নতুনকৈ ইয়াত সংস্থাপিত কৰাত তেওঁলোকক বা তেওঁলোকে বাস কৰা ঠাইখনক নকছাৰী(নকছাৰি) বুলি কোৱা হৈছিল ।
আন এক জনশ্ৰুতিমতে ব্ৰিটিছসকলে চাহবাগান খোলা আৰু ৰেলপথ নিৰ্মাণৰ উদ্দেশ্যে কেইঘৰমান কছাৰীলোকক আনি এই তৰাতলীত সংস্থাপিত কৰিছিল । কছাৰীলোকসকলক নতুনকৈ অহা বাবে স্থানীয় লোকসকলে তেওঁলোকক নকছাৰী(নকছাৰি)বা নতুনকৈ অহা কছাৰী বুলিছিল ।লাহে লাহে এই সমগ্ৰ অঞ্চলটোৰ নাম নকছাৰিলৈ ৰূপান্তৰ ঘটিল ।
আন এক প্ৰবাদমতে,তৰাতলীৰ আন এখন গাওঁ ‘এৰাগাৱত’ কাকজান নৈৰ ওচৰত স্থানীয় লোকসকলে এটা ডাঙৰ ভেটা মাৰি মাছ ধৰিছিল ,যাৰ নাম বৰভেটা আছিল ।এই ভেটাৰ পানী পৰি এটা ডাঙৰ ডুবিৰ সৃষ্টি হৈছিল আৰু ইয়াক বৰডুবি বুলি কোৱা হৈছিল ।অঞ্চলটোত ৰাস্তা-ঘাটৰ সুচল ব্যৱস্থা নথকাত সেই ডুবিৰ ওপৰেদি মানুহ অহা-যোৱা কৰিছিল । নগাচাঙৰ নগালোকসকলে হাট-বজাৰ কৰিবলে সেই ‘বৰভেটা’ৰ ওপৰেদি ভৈয়ামলে অহা-যোৱা কৰিছিল আৰু ভৈয়ামৰ পৰা অন্যান্য সামগ্ৰীৰ লগতে গৰু-গাইও কিনি নিছিল । এনেদৰে গৰু-গাই নিয়াৰ ফলত ভেটাটো দুৰ্বল হৈ পৰিছিল আৰু স্থানীয় লোকসকলে ভেটাটোৰ ওপৰেদি গৰু-গাই নিয়াত বাধা আৰোপ কৰিছিল ।এদিন এহাল নগালোকে ভেটাটোৰ ওপৰেদি আহোঁতে স্থানীয়লোকসকলে বাধা দিওতে থৈয়া-নথৈয়া ঘটিল ।তেনে অৱস্থাতে অকস্মাতে নগালোকজনৰ ডুবিত পৰি মৃত্যু হ’ল আৰু নাগিনীজনীয়ে নগাচাঙলে গৈ সেই কথা ক’লেগৈ । ইয়াৰ পাছতে স্থানীয় লোকসকলৰ লগত নগাৰ গভীৰ সংঘাত হ’ল । এই কাজিয়া নিস্পতিৰ বাবে,ব্ৰিটিছ চাহাবসকলে ইয়াতে এখন অস্থায়ীভাৱে কছাৰি পাতিছিল । সেই অনুসৰিয়ে এই ঠাইখনৰ নাম তৰাতলীৰ পৰা নকছাৰিলৈ ৰূপান্তৰ হ’ল ।

ৰাজনীতি
ইতিহাস
নামৰ উৎপত্তি
আন্ত:গাঁথনি